Sant-Brieg    E kreiz-kêr edomp o chom. An ti dres e-tal Skolaj sant Charlez . War-dro ar mare-se eo ivez e voen koumanantet dre vurzhud gant va zad da "L'appel d'Ololê". Lonkañ a raen an niverennoù-se, ar re ziwezhañ eus ar rummad, hag o miris atav ganin. Ur bed eürus a ziskoueze din, gant a-bep seurt istorioù, gwir pe ijinet, war danvez Breizh. Un tammig brezhoneg  a oa strewet dre ar gelaouenn, soñj am eus e kreske va c'heuz da chom dic'houzvez war ar yezh.  Da skol ar Frered straed ar park ez aen. Paotred hepken. Enno em boe ar chañs vras da ober anaoudegezh gant an Tad Le Coat, Emmanuel Le Coat. "Manu" a veze graet outañ, met pas dirazañ, evelato ! Hemañ a oa bet ganet e Plouha e 1911. Ne ziskoueze ket dimp gouzout brezhoneg. Moarvat e ouie un tamm bennak. Bez e voe rener laz-kanañ iliz-veur Sant-Brieg etre 1938 ha 1988 : hanter-kant vloaz ! Gant an den-se em  eus kejet tost bemdez e-pad seizh vloaz va yaouankiz. Evit bezañ Bleizig er 5vet Sant-Brieg, e ranked bezañ e laz-kanañ an iliz-veur. D'an devezhioù-skol, diouzhtu goude merenn, n'hor boa ket a ehan a-raok d'ar c'hentelioù kregiñ en-dro : pleustradenn-gan a oa er c'halatrez, a-us d'ar c'hlasoù. D'ar sadorn e veze ivez, gant ar Re Vras, ar re a oa er skolaj pe goshoc'h. D'ar yaou e veze Bleiziged ha d'ar sul e veze an Oferenn-Bred, evel-just. Setu e veze brav-kenañ an Oferenn, ha ne bade ket re bell evidomp  rak kalz a draoù hor boa d'ober : kanet e veze a-hed an Oferenn. Evel-se ec'h ouzon kanañ an Ordinal e latin, war meur a don, hervez ar mare eus al liturgiezh : Kyrie, Gloria, Credo. Evel-se e-pad seizh vloaz. Kroget 'm eus, evel ar re all, gant gwiskañ ur soutanenn ruz gant ur sourpiliz, ha bloaz goude e veze lid "gwiskadur ar gamz", paeroniet gant unan eus ar baotred koshañ. Meur a hini ac'hanomp a zo aet da veleg. N'eo ket souezh : un aergelc'h eus ar re wellañ a oa. A-wechoù e veze barradoù imor bras  gant an Aotrou Le Coat, met ret a oa dezhañ henn ober evit derc'hel kabestr war ur c'hantad bennak a baotred boujeant !  Da geñver gouel santez Sesilia, patronez ar ganerion, e veze ur ganadeg ganimp en iliz-veur. Soñj mat am eus e veze desket dimp bep bloaz ur c'hantik brezhonek da ganañ gant an Aotrou Le Coat. Evel-se, daoust ma oan o chom en ur gêr a Vreizh uhel, em eus bet tro, a-drugarez d'an Aotrou Le Coat, da zeskiñ kantikoù brezhonek. A galon vat e teskis anezho, nemet, petra 'fell deoc'h, d'an  oad ma oan, etre 8 ha 14 vloaz, o distummis un tamm. Evel-se, evit "Da feiz hon tadoù kozh", em eus soñj e kanen "hag en dro d'e bagnole" e-lec'h "hag en dro d'he banniel". Soñj am eus bezañ bet graet prosesionoù entanet gant va c'hoar henañ, e skalieroù daou solieradur hon ti, ganti ur valaenn en he daouarn, savet e vann d'ober ur banniel, evel er pardonioù, hag o kanañ a bouez-penn "hag en dro d'he bagnole" ! Ma !    http://kannadig.pagesperso-orange.fr/  .